สอบถามค่ะ ตอนนี้ดิฉันอายุ 35 ปีค่ะ พบก้อนเนื้อโผล่มาตุงที่ปากช่องคลอด สีชมพูเป็นสีเดียวกับปากช่องคลอด ลักษณะนิ่มๆผิวมองดูขรุขระ ไม่มีตกขาว ไม่คัน แต่เวลามีเพศสัมพันธ์จะเจ็บแสบนิดๆ บางครั้งมีเลือดออกชมพูอ่อนๆเล็กน้อย ถ้าไม่เช็ดดูแทบจะไม่รู้ว่าเลือดออก ปัสสาวะบ่อย อยากสอบถามว่าก้อนเนื้อที่โผล่มาตุงคืออะไรคะ แต่ดูรูปในเน็ตคล้ายรูปของผนังช่องคลอดค่ะ แล้วอาการเจ็บเวลามีเพศสัมพันธ์อันตรายไหมคะ แต่เจ็บไม่เยอะค่ะ เป็นเจ็บแบบแสบๆ บริเวณปากมดลูกค่ะ ขอบล่วงหน้าสำหรับคำตอบค่ะ
สวัสดีค่ะ อาการมีก้อนเนื้อโผล่มาตุงที่ปากช่องคลอด เป็นก้อนนิ่มๆดังกล่าวมา อาจจะเกิดจาก การมีถุงน้ำของต่อมผลิตไขมันที่อยู่ใต้ผิวหนังของบริเวณแคมใหญ่ ถุงน้ำบริเวณช่องคลอดคือเป็นเนื้อเยื่อของช่องคลอดเองที่ผิดปกติ ติ่งเนื้อของช่องคลอด หูดหงอนไก่ ก้อนเนื้องอกและมะเร็งของอวัยวะเพศภายนอก แต่พบได้น้อยมาก หรือถ้าเจ็บปวด บวมอักเสบเยอะ อาจนึกถึงต่อมบาร์โธลิน ซึ่งเป็นต่อมที่ใช้สร้างน้ำหล่อลื่น ที่มีการอักเสบหรือติดเชื้อขึ้นมาได้เช่นกัน หรือถ้ามีประวัติคลอดบุตรทางช่องคลอดหลายคน อาจจะเป็นกลุ่มกระบังลมหย่อน หรือก็คือเนื้อเยื่อของมดลูกหรือกระเพาะปัสสาวะหย่อนลงมาในช่องคลอดก็ได้ในเบื้องต้น ไม่ไปบีบหรือคลำบริเวณก้อนดังกล่าวบ่อยๆ งดการมีเพศสัมพันธ์หรือการช่วยตัวเองในช่วงนี้ไปก่อน ไม่สวนล้างช่องคลอด ทำความสะอาดอวัยวะเพศภายนอกด้วยน้ำเปล่าสะอาดได้ และสังเกตอาการค่ะ ถ้าก้อนดังกล่าวโตหรือย้อยลงมามากขึ้นเรื่อยๆ กดเจ็บมากขึ้น ปัสสาวะลำบาก ขัดขวางการมีเพศสัมพันธ์ชัดเจน ควรไปพบแพทย์เพื่อตรวจเพิ่มเติม